የ1434ኛው የኢድ አልፈጥር /ረመዳን/ በዓል ነገ ይከበራል
አዲስ አበባ፤ ነሐሴ 1/2005 (ዋኢማ) – ሙስሊሙ በረመዳን ያሳያቸውን መልካም ነገሮች ሁሉ ከረመዳን በኋላም እንዲቀጥልበት የኢትዮጵያ እስልምና ጉዳዮች ጠቅላይ ምክር ቤት አሳሰበ ። የረመዳንን ወር መላው ሙስሊም በጾም ፣ በዱአ ፣ በስግደትና መልካም ነገሮችን ሁሉ በመፈጸም ያሳልፈዋል።ረመዳን ለሙስሊሞች የይቅርታ ወር ሲሆን ፥ ድሆች ፣ የታመሙና ወላጆቻቸውን ያጡ ህጻናት የሚጠየቁበት እና ደግነት የሚበዛበት ጊዜ ነው። ከአላህ በረከትን ሙስሊሙ የሚያገኘበት ትልቅ ወር በመሆኑም ሙስሊሞች ለረመዳን ዋናውንና ትልቁን ጊዜ ትኩረታቸውንና ሁለ ነገራቸውን ይሰጣሉ። በኢባዳና ቅዱስ ቁርአንን በማንበብ መንፈሳዊ ጉዳዮችን ብቻ በመከወን የሚታለፍበትና ቀንም ሌትም ይኽው የሚከወንበት ጊዜ ነው ረመዳን። ይህንኑ የረመዳን ጾምና የኢድ አልፈጥር በአል በተመለከተ የኢትዮጵያ እስልምና ጉዳዮች ጠቅላይ ምክር ቤት ለሀይማኖቱ ተከታዮች መልዕክት አስተላልፏል። የምክር ቤቱ ፕሬዝዳንት ሸህ ኪያር ሙሀመድ አማን ፥ ረመዳን ለሙስሊሙ ከሁሉም የተለየ ወር ነው ፤ ረመዳን የህይዎት መመሪያችን የሆነው ቁርአን የወረደበት ወር እንደመሆኑ ወሩን መልካም ነገሮችን ሁሉ ስንሰራ ቆይተናል ነው ያሉት።  በረመዳን ሁሉም ላጡና ለቸገራቸው ሁሉ የድርሻውን የሚሰጥበትና አላህን የሚገዛበትና ትዕዛዙን የሚፈጽምበት ነው ብለዋል። ሙስሊሙም ይህንን በረመዳን እያደረገ መሆኑን ያነሱት ፕሬዝዳንቱ ፥ በረመዳን ሙስሊሙ ያሳየውን መልካም ነገሮች ሁሉ ከረመዳን በኋላም አጠናክሮ ሊቀጥል ይገባል ነው ያሉት።አሁን አሁን በመስጊዶች አካባቢ ሰላም የሚያውኩ አክራሪዎች የሚፈጥሩት ድርጊት ህዝበ ሙስሊሙን እያወከ መሆኑንም ጠቅሰው ፥ ይህን ተቀባይነት የሌለውን ድርጊት ሙስሊሙ ከረመዳን በኋላም ቢሆን እንዲካላከል አሳስበዋል። በነገው ዕለት የሚበረውን የኢድአልፈጥር በአልም መላው ሙስሊም በደመቀ መልኩ እንዲያከብረው ጠይቀዋል። በበአሉ ላይም ለተቸገሩ ትኩረት እንደሚገባ የገለጹት ሸህ ኪያር ፥ ለሙስሊሙ ማህበረሰብ ኢድ ሙባረክ በማለት በአሉ በሰላም ይከበር ዘንድ መላው ሙስሊም የድርሻውን ይወጣ ብለዋል።እንደ ፋና ዘገባ አስተያየታቸውን የሰጡ የእምነቱ ተከታዮችም ረመዳንን በጾምና መልካም ነገሮችን ሁሉ በማድረግ እያሳለፉ መሆኑን ጠቁመው በአሉን በደመቀ ሁኔታ ለማክበር ዝግጅት እያደረጉ መሆኑን ተናግረዋል። 